Diari Oficial de la Generalitat Valenciana


Sumari del DOGV 5286, del 22-06-2006 (2006/7186)

ORDE de 5 de juny de 2006, del conseller de Justícia, Interior i Administracions Públiques, per la qual es regulen els «Premis Justícia» de la Generalitat.
-----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/06/05/(2)/dof/vci/html**

### Dades del document

Número de DOGV
:   5286

Data del DOGV
:   22-06-2006

Secció del DOGV
:   I. DISPOSICIONS GENERALS

Número del document
:   2006/7186


Data del document
:   05-06-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Anàlisi jurídica

 Descriptors 

:   * belles arts
    * legislació
    * premi cultural
    * distinció honorífica
    * professió jurídica

ORDE de 5 de juny de 2006, del conseller de Justícia, Interior i Administracions Públiques, per la qual es regulen els «Premis Justícia» de la Generalitat. [2006/7186]  
Els «Premis Justícia» de la Generalitat Valenciana van ser creats en el 1999, des d'aleshores, la seua normativa reguladora ha sigut objecte de diverses modificacions, de vegades adaptant-se a l'estructura orgànica i funcional de la Conselleria de Justícia, Interior i Administracions Públiques, i en altres s'ha dissenyat un nou premi denominat «Art i Justícia», que per la seua singularitat requeria unes bases reguladores pròpies.  
Per això, per tal d'una més claredat i seguretat jurídica, es considera oportú aprovar una nova Orde que regule de manera integral els «Premis Justícia», que modifica el nombre de premis, així com la seua dotació econòmica.  
Per a l'elaboració de la present disposició s'ha seguit el procediment establit en l'article 49 bis, apartat 1, de la Llei 1/2002, de 26 de febrer, de la Generalitat Valenciana, per la qual es modifica la Llei 5/83, de 30 de desembre, del Govern Valencià, exclòs el tràmit d'audiència, per no afectar, el seu contingut, l'esfera de drets i interessos legítims dels ciutadans.  
Per tot això, fent ús de les facultats concedides per l'article 35 de la Llei 5/83, de 30 de desembre, del Govern Valencià, en relació amb el Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques,  
ORDENE  
Article 1. Objecte  
Els premis Justícia de la Generalitat pretenen reconéixer, i premiar públicament, aquelles persones físiques i jurídiques, ja siguen de naturalesa pública o privada, que des d'un àmbit personal, laboral, social, institucional o cultural, han destacat pel seu esforç en la millora i en la prestació del servei de l'administració de Justícia.   
Un d'aquests premis es denomina «Art i Justícia» i premiarà la realització d'una obra d'art, al·legòrica a la justícia, en la modalitat d'escultura.  
Article 2. Concessió de premis  
Les propostes per a la concessió dels premis podran formular-se fins al 15 de setembre de cada any:  
1. Per iniciativa del conseller de Justícia, Interior i Administracions Públiques.  
2. Per proposta raonada d'institucions, col·legis professionals, associacions, universitats o entitats de reconegut prestigi, que tinguen relació amb la justícia.  
El Premi .Art i Justícia» es convocarà en el mes de gener de cada any. I juntament amb la convocatòria s'aprovaran les bases reguladores d'aquest i es determinarà el motiu o tema sobre el qual versarà l'obra, i s'ajustarà al que estableix la Llei 38/2003, de 17 de novembre, General de Subvencions.  
Article 3. Periodicitat  
Els premis Justícia s'atorgaran, anualment, amb motiu de l'obertura de l'any judicial.  
Article 4. Nombre de premis  
El nombre de premis, que es concediran anualment per a tot l'àmbit de la Comunitat Valenciana, serà de tres, un d'aquests denominat «Art i Justícia», destinat al reconeixement d'obres d'art al·legòriques a la justícia, i la Generalitat adquirirà la propietat i drets de l'obra.  
Article 5. Contingut dels premis  
Cada premi Justícia consistirà en una placa commemorativa, amb l'anagrama de la Generalitat, i una dotació econòmica de 3.000 euros; dotació que en el premi «Art i Justícia» serà de 6.000 euros.  
Article 6. Jurat dels premis  
Les persones o entitats guanyadores dels premis Justícia seran designades entre les proposades per un jurat.  
1. El jurat estarà format per:  
President: el conseller de Justícia, Interior i Administracions Públiques.  
Vicepresident: el president del Tribunal Superior de Justícia.  
Vocals:   
. El sotssecretari de la Conselleria de Justícia, Interior i Administracions Públiques.  
. El secretari autonòmic de Justícia.  
. La directora general de Justícia.  
. Un representant, designat pel Consell Valencià de Col·legis d'Advocats.  
. Un representant, designat pel Consell Valencià de Col·legis de Procuradors dels Tribunals.  
. El president del Col·legi de Graduats Socials de València  
Secretari: el cap d'Àrea de Relacions amb l'administració de Justícia.  
2. El jurat del premi «Art i Justícia» estarà format per:  
President: el conseller de Justícia, Interior i Administracions Públiques.  
Vicepresident: el secretari autonòmic de Justícia.  
Vocals:  
. El secretari autonòmic de Cultura i Política Lingüística.  
. La directora de l'Institut Valencià d'Art Modern (IVAM).  
. Quatre crítics d'art, designats pel conseller de Justícia, Interior i Administracions Públiques.  
Secretària: la directora general de Justícia.  
DISPOSICIÓ DEROGATÒRIA  
Única  
Queda derogada l'Orde de 4 de febrer de 2005, de la Conselleria de Justícia, Interior i Administracions Públiques.  
DISPOSICIONS FINALS  
Primera  
S'autoritza el secretari autonòmic de Justícia per a dictar totes les disposicions que calguen per a l'aplicació i desenvolupament de la present orde.  
Segona  
La present orde entrarà en vigor el mateix dia que es publique en el Diari Oficial de la Generalitat.  
València, 5 de juny de 2006  
El conseller de Justícia i Administracions Públiques,  
MIGUEL PERALTA VIÑES


Còpia Permalink ELI